**OBČINA RENČE-VOGRSKO PREDLOG**

**OBČINSKI SVET**

*NASLOV:*

**SKLEP O SOFINANCIRANJU NAKUPA DELOVNIH ZVEZKOV**

*PRAVNA PODLAGA:*

* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, župan

*PRIPRAVLJALEC:*

Župan, občinska uprava

*OBRAZLOŽITEV:*

Osnovna šola Lucijana Bratkoviča Bratuša Renče je dne 30. 5. 2023 na Občino Renče-Vogrsko naslovila prošnjo za sofinanciranje delovnih zvezkov za učence. Lani je občina učencem OŠ Lucijana Bratkoviča Bratuša Renče odobrila do 5.700,00 EUR subvencioniranja nakupa delovnih zvezkov, učencem OŠ Ivana Roba Šempeter pri Gorici – Podružnična šola Vogrsko pa do 800,00 EUR. Ob upoštevanju dejanske realizacije v preteklem letu, ki je znašala 6.148 EUR, se predlaga, da se za sofinanciranje nakupa delovnih zvezkov za učence OŠ Lucijana Bratkoviča Bratuša Renče odobri do 5.700 EUR, za učence OŠ Ivana Roba Šempeter pri Gorici – Podružnična šola Vogrsko pa do skupne višine 800,00 EUR.

*RAZLOGI ZA SPREJETJE SKLEPA:*

Nakup delovnih zvezkov predstavlja za starše velik strošek.

*OCENA STANJA:*

Občina Renče-Vogrsko je v preteklih šolskih letih subvencionirala nakup obveznih delovnih zvezkov za vse učence v OŠ Lucijana Bratkoviča Bratuša Renče in OŠ Ivana Roba Šempeter pri Gorici – podružnična šola Vogrsko, ki imajo stalno prebivališče v Občini Renče-Vogrsko, v višini 50 % nabavne vrednosti delovnih zvezkov. Proračunska sredstva so se nakazala na TRR OŠ Lucijana Bratkoviča Bratuša Renče in TRR OŠ Ivana Roba Šempeter pri Gorici na podlagi zahtevkov s priloženimi fotokopijami računov, ki sta jih Občini izstavili OŠ Lucijana Bratkoviča Bratuša Renče in OŠ Ivana Roba Šempeter pri Gorici, staršem pa so izstavili položnice za plačilo preostale polovice vrednosti delovnih zvezkov (OŠ Renče) oz. je šola staršem odobrena sredstva zagotovila na podlagi dostavljenih računov (POŠ Vogrsko).

Sofinanciranje nakupa delovnih zvezkov se zagotavlja samo za nakup delovnih zvezkov za učence druge in tretje triade, saj delovne zvezke za učence prve triade brezplačno zagotavlja ministrstvo.

*CILJI IN NAČELA:*

Sofinanciranje nakupa delovnih zvezkov bi pripomoglo k izenačenju položaja vseh otrok ne glede na socialno stanje v družini. Starši bi imeli večjo možnost, da bi svojim otrokom zagotovili udeležbo v drugih programih, ki so plačljivi. Mnogim staršem bi navedena subvencioniranja precej izboljšala finančni položaj. Subvencioniranje bi veljalo za učence s stalnim prebivališčem v Občini Renče-Vogrsko, ki obiskujejo OŠ Lucijana Bratkoviča Bratuša Renče in Podružnično šolo Vogrsko, ter učence višjih razredov Osnovne šole Ivana Roba Šempeter pri Gorici s stalnim prebivališčem v Občini Renče-Vogrsko, ki so obiskovali nižje razrede v POŠ Vogrsko.

*FINANČNE IN DRUGE POSLEDICE:*

Subvencioniranje bi se izvršilo na enak način kot za tekoče šolsko leto. Ker so sredstva na proračunski postavki »Nadomestilo za delovne zvezke osnovnošolcev« zaradi lanske izjave predstavnikov OŠ Renče, da šola v šolskem letu 2023/24 ne namerava izvesti nakupa delovnih zvezkov, planirana le v višini 1.000 EUR, bo potrebno v primeru sprejetja sklepa sredstva v višini 5.500 EUR zagotoviti ali z ustrezno prerazporeditvijo razpoložljivih proračunskih sredstev v okviru proračunskega podprograma »Osnovno šolstvo« ali pa z rebalansom.

Pripravila:

Vladka Gal Janeš, Višja svetovalka I

*Predlog akta:*

Na podlagi 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na svoji \_\_\_. seji, dne \_\_\_\_\_\_ sprejel

**S K L E P**

Občina Renče-Vogrsko bo v šolskem letu 2023/2024 subvencionirala nakup obveznih delovnih zvezkov za:

1. učence s stalnim prebivališčem v Občini Renče-Vogrsko v drugi in tretji triadi v Osnovni šoli Lucijana Bratkoviča Bratuše Renče, Trg 31, 5292 Renče, v višini do 5.700,00 EUR in
2. učence s stalnim prebivališčem v Občini Renče-Vogrsko v drugi triadi v Podružnični šoli Vogrsko, Vogrsko 99, 5293 Volčja Draga ter
3. učence s stalnim prebivališčem v Občini Renče-Vogrsko v drugi in tretji triadi, ki so pred vključitvijo v Osnovno šolo Ivana Roba Šempeter pri Gorici, Andreja Gabrščka 1, 5290 Šempeter pri Gorici obiskovali Podružnični šoli Vogrsko, Vogrsko 99, 5293 Volčja Draga, v višini do 800,00 EUR.

Subvencioniranje nakupa delovnih zvezkov za posameznega učenca ne sme presegati 50 % nabavne vrednosti.

2.

Nakazilo sredstev za subvencioniran nakup obveznih delovnih zvezkov se izvede na podlagi zahtevka šole. Zahtevku se predložita seznam učencev in fotokopije računov.

3.

Ta sklep prične veljati naslednji dan po objavi v Uradnem glasilu Občine Renče-Vogrsko.

Številka:

Bukovica,

 Tarik Žigon, l. r.

 Župan